Aaton suklaa-ale aiheutti taas kaaoksen Vantaalla: Ihmiset rynnivät ja kahmivat suklaata laatikoittain – jopa ostoskori päätyi ilmaan

Puoleen hintaan myytävät joulusuklaat aiheuttivat K-Citymarket Koivukylässä aattoaamuna varsinaisen asiakasryntäyksen.

Vantaalla sijaitsevassa K-Citymarket Koivukylässä myytiin jouluaattoaamuna hyllyihin jääneet suklaamakeiset puoleen hintaan – ja sen kyllä huomasi.

– Joulusuklaat olivat selvästi se ykkösjuttu, mitä ihmiset tulivat hakemaan. Suklaahyllyjen välissä ei mahtunut liikkumaan, paikan päällä ollut Nea Leino kertoi IS:lle.

IS kertoi joulusuklaa-alesta eilen.

Leino oli itsekin hyödyntämässä suklaa-alennusmyyntiä. Hän arveli jo ennakkoon, että paikalla olisi ruuhkaa.

– Ihan näin suurta väentungosta en kuitenkaan odottanut. Olin itse paikalla hieman ennen aamukahdeksaa, ja siinä vaiheessa jokaisen ulko-oven takana oli jonottamassa useita kymmeniä asiakkaita, Leino kertoi.

Lukijan mukaan suklaata jäi vielä, ihmisten rynnimisestä huolimatta.­

Kun ovet avattiin tasan kahdeksalta, makeanhimoiset asiakkaat rynnivät suoraan suklaahyllyille.

– Ihan juosten siellä mentiin.

Leinon mukaan tunnelma oli ”samanlainen kuin silloin, kun jossain jaetaan ilmaisia ämpäreitä”.

– Osa kantoi suklaarasioita ostoskärryihinsä ihan laatikoittain. Ei siinä välttämättä ehtinyt katsoa, minkä rasian mukaansa nappasi, hän naurahti.

Leinon nappaamassa kuvassa paikan päältä näkyy, miten yhdessä vaiheessa jopa ostoskori lentää ilmassa.

Joulusuklaa sai ihmiset kiihkeiksi Vantaalla.­

Vantaalaisen Leinon mukaan hyllyihin jäi vielä ostettavaa ainakin siinä vaiheessa, kun hän itse selviytyi ulos kaupasta.

– Suosituimmat suklaat loppuivat, mutta myytävää jäi vielä. Kassat olivat varautuneet ruuhkaan tosi hienosti, henkilökuntaa oli tarpeeksi, eikä kassalle tarvinnut jonottaa, Leino kiitteli.

Joulusuklaa-ale aiheutti kaaoksen myös viime vuonna, kun K-Citymarket Jumbossa ihmiset jopa kävivät käsiksi toisiinsa herkkuja kahmiessaan.

Koivukylän K-Citymarketin kauppias Janne Rinne osasi ennakoida ruuhkan. Kaikki sujui aattoaamuna mallikkaasti, vaikka asiakkaita olikin noin kymmenkertaisesti tavalliseen market-aamuun verrattuna.

– Ensimmäisen aukiolotunnin aikana meillä kävi noin 500 maksavaa asiakasta, Rinne sanoi.

Tärkein eli joulumieli säilyi, vaikka ruuhkaa olikin.

– Oli oikein hyvä tunnelma, mahdottoman hyvä. Tämä joulu on ollut muutenkin hieno, sillä teimme myyntiennätyksen, kertoi Rinne.

Alennussuklaatakin oli vielä hyllyissä yhdentoista aikaan aamupäivällä.

– Varmasti kaikki menee kaupaksi tämän päivän aikana, Rinne naurahti.

IS:n soittokierroksen mukaan joulusuklaita myydään tänään aattona alehintaan myös muissa pääkaupunkiseudun isoissa marketeissa, ainakin K-Citymarket Eastonissa sekä Isossa Omenassa.

Juttua päivitetty kello 11:05, lisätty kauppiaan kommentit.